## La Generalitat posa en marxa el nou corredor nord de Metrobús que incrementa freqüències i millora la connexió amb València

*** El contracte del corredor CV102, que s’inicia este divendres, renova els vehicles i reestructura l’oferta actual amb 14 línies diürnes i tres nocturnes
* Donarà servici a 252.000 habitants de les comarques de l’Horta Nord, el Camp de Morvedre i la Plana Baixa**

La Conselleria de Medi Ambient, Infraestructures i Territori, a través de l’Autoritat de Transport Metropolità de València (ATMV), posa en marxa este divendres, 16 de maig, el nou contracte de servici de Metrobús CV102, que millora el servici actual de València amb els municipis del corredor nord i dona servici a aproximadament 252.000 habitants.

L’actual concessió tindrà una duració de 10 anys, amb un pressupost d’adjudicació de 33.518.847,70 euros. El nou contracte representarà un gran salt qualitatiu en el servici, la qual cosa permetrà una millora de freqüències de pas general en tot el corredor. D’esta manera, el contracte s’estructura en 14 línies diürnes (7 troncals i les seues variants) i 3 nocturnes. En total es realitzaran al voltant de 48.600 expedicions a l’any i es recorreran prop d’1,4 milions de quilòmetres a l’any.

Este servici de transport, integrat en la xarxa de Metrobús, nom comercial dels servicis metropolitans d’autobús, atén les connexions amb València en el corredor nord metropolità, i servix a les comarques de l’Horta Nord, el Camp de Morvedre i la Plana Baixa.

En concret, connectarà amb els nuclis d’Albalat dels Sorells, Alboraia, Port Saplatja, Almàssera, Almenara, Bonrepòs i Mirambell, Canet d’en Berenguer, la platja de Canet, el Puig de Santa Maria, la platja del Puig, Emperador, Foios, la Pobla de Farnals, la platja de la Pobla, la Vall d’Uixó, Massalfassar, Massamagrell, Meliana, Museros, Puçol, Rafelbunyol, Sagunt, Port de Sagunt i Tavernes Blanques.

Com en la resta dels contractes de l’àrea metropolitana, es consolida l’aposta per l’electrificació de la flota, amb la incorporació de 22 vehicles elèctrics (d’un total de 23, és a dir, pràcticament el 100 % de la flota), la qual cosa, a més, elimina l’impacte acústic en els entorns travessats.

Els nous servicis contribuïxen a l’obtenció de sinergies amb tot el sistema de transport públic, de manera que es milloren les connexions amb estacions de metro i de rodalia per als municipis atesos. Es potencien també les connexions amb centres de gran atracció com el campus de Tarongers, l’Hospital de Sagunt, el Centre d’Especialitats de Port de Sagunt i l’Hospital Clínic de València, entre altres.

D’altra banda, els vehicles seran accessibles a persones de mobilitat reduïda i la flota incorporarà, a més, sistemes de geolocalització per a permetre informació en temps real de l’horari de pas en parada.

**Línies**

Les línies són les següents:

-110 Alboraia - Sagunt - Port de Sagunt (Mini Fe)

-111 València - Sagunt - Port de Sagunt - Canet - Platja Canet (per N-340)

-112A València - Platges Pobla Farnals i El Puig - El Puig

-112B València - Port Saplatja

-112C València - Platges Pobla Farnals i El Puig - El Puig - Rafelbunyol

-113 València - Sagunt - La Vall d’Uixó

-114A València - Sagunt - Port de Sagunt

-114B València - Sagunt - Port de Sagunt (per Massalfassar)

-115 València - Port de Sagunt

-116A València - Sagunt - Port de Sagunt - Canet

-116B València - Sagunt - Port de Sagunt - Canet - Platja Canet (per V-21)

-116C València - Port de Sagunt - Canet

-116D València - Port de Sagunt - Canet - Platja Canet

-116E València - Sagunt - Port de Sagunt - Canet - Platja Canet - Almardà - Urb. Corinto

-117N Puçol - Rafelbunyol

-118N València - Platges Pobla Farnals i El Puig - Sagunt - Port de Sagunt

-119N Puçol - València

Podeu consultar [ací](https://metgovalencia.com/) els horaris, les parades i tota la informació d’este corredor, així com del conjunt dels nous contractes de Metrobús.

Fecha: 15/05/2025